text: Hashkage koster sønderjyde dom for vold 
  25 januar 2011 kl. 15.44
  Ung sønderjyde skal i fængsel, fordi han bagte hashkage, der gjorde en af hans kammerater syg.
  I en ganske usædvanlig retssag, blev en 20-årig sønderjyde tirsdag dømt for vold. "Våbnet" var en hashkage.
  Det var i januar sidste år, at den unge mand havde et par kammerater på besøg i Aabenraa. Som god vært havde han sørget for kaffe og kage, men uden at fortælle det til de andre at bage kagen med stærkere sager end bare bagepulver.
  Den hemmelige hashkage gjorde den ene af kammeraterne så syg, at han fik kramper og måtte køres til hospitalet, hvor lægerne lagde ham i respirator. Derfor har anklagemyndigheden vurderet, at der var tale om et legemsangreb - altså vold.
  Byretten straffede oprindeligt manden med 40 dages betinget fængsel, men tirsdag gav Vestre Landsret straffen et nøk opad. Dommen lyder nu på 60 dages fængsel, hvoraf halvdelen er betinget.
  